KOMISSION TÄYTÄNTÖÖNPANOASETUS (EU) 2020/1281,

annettu 14 päivänä syyskuuta 2020,

tehoaineen etametsulfuronimetyyli hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,

sekä katsoo seuraavaa:

(1) Asetuksen (EY) N:o 1107/2009 80 artiklan 1 kohdan a alakohdan mukaisesti neuvoston direktiivin 91/414/ETY (2) säännöksiä sovelletaan hyväksymismenettelyn ja hyväksynnän edellytysten osalta tehoaineisiin, joista on tehty päätös kyseisen direktiivin 6 artiklan 3 kohdan mukaisesti ennen 14 päivää kesäkuuta 2011. Etametsulfuronimetyylin osalta annettiin 23 päivänä helmikuuta 2011 komission päätös 2011/124/EU (3) kyseisen direktiivin 6 artiklan 3 kohdan mukaisesti.

(2) DuPont de Nemours GmbH toimitti 29 päivänä kesäkuuta 2010 Yhdistyneelle kuningaskunnalle direktiivin 91/414/ETY 6 artiklan 2 kohdan mukaisesti hakemuksen tehoaineen etametsulfuronimetyyli sisällyttämiseksi direktiivin 91/414/ETY liitteeseen I. Päätöksessä 2011/124/EU vahvistettiin, että asiakirja-aineisto oli täydellinen, eli sen voitiin periaatteessa katsoa täyttävän direktiivin 91/414/ETY liitteissä II ja III asetetut tietovaatimukset.

(3) FMC Agricultural Solutions A/S hankki tämän jälkeen DuPont de Nemours GmbH:lta kaikki etametsulfuronimetyyliä koskevat oikeudet.

(4) Tehoaineen etametsulfuronimetyyli vaikutukset ihmisten ja eläinten terveyteen ja ympäristöön on arvioitu hakijan ehdottamien käyttötarkoitusten osalta direktiivin 91/414/ETY 6 artiklan 2 ja 4 kohdassa säädetyn menettelyn mukaisesti. Yhdistynyt kuningaskunta toimitti arviointikertomuksen luonnoksen komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 17 päivänä syyskuuta 2012.

(5) Jäsenvaltiot ja elintarviketurvallisuusviranomainen tarkastelivat arviointikertomuksen luonnosta. Elintarviketurvallisuusviranomainen esitti komissiolle päätelmänsä (4) etametsulfuronimetyyli-tehoaineen käyttöä torjunta-aineissa koskevasta riskinarvioinnista 11 päivänä joulukuuta 2013. Euroopan komissio antoi huhtikuussa 2014 elintarviketurvallisuusviranomaiselle tehtäväksi järjestää ja suorittaa vertaisarviointi, joka koskee yhtä etametsulfuronimetyylin metaboliittia koskevia uusia tietoja. Elintarviketurvallisuusviranomainen esitti komissiolle päivitetyt päätelmänsä (5)14 päivänä heinäkuuta 2014.

(6) FMC Agricultural Solutions A/S peruutti 7 päivänä toukokuuta 2020 päivätyllä kirjeellä etametsulfuronimetyylin hyväksymistä koskevan hakemuksensa.

(7) Hakemuksen peruuttamisen vuoksi etametsulfuronimetyyliä ei pitäisi hyväksyä.

(8) Tämä asetus ei estä tehoaineen etametsulfuronimetyyli hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tehoaineen hyväksymättä jättäminen Tehoainetta etametsulfuronimetyyli ei hyväksytä.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä syyskuuta 2020. Komission puolesta Ursula VON DER LEYEN Puheenjohtaja

(1) EUVL L 309, 24.11.2009, s. 1.

(2) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(3) Komission päätös 2011/124/EU, annettu 23 päivänä helmikuuta 2011, yksityiskohtaista tutkimusta varten toimitetun asiakirja-aineiston vaatimustenmukaisuuden periaatteellisesta hyväksymisestä etametsulfuronin mahdolliseksi sisällyttämiseksi neuvoston direktiivin 91/414/ETY liitteeseen I (EUVL L 49, 24.2.2011, s. 42).

(4) EFSA (Euroopan elintarviketurvallisuusviranomainen), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(1):3508, 94 pp. doi:10.2903/j.efsa.2014.3508.

(5) EFSA (Euroopan elintarviketurvallisuusviranomainen), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(7):3787, 96 pp. doi:10.2903/j.efsa.2014.3787.